text: Ni ud af ti stikker af fra skader, de laver på andres biler
  22 august 2017 kl. 11.37
  En ny undersøgelse viser, at en tredjedel adspurgte bilister i Syddanmark har fået en parkeringsskade inden for de seneste tre år. I ni ud af ti tilfælde var synderen stukket af uden af give sig tilkende. 
  Rigtig mange bilejere kan nikke genkendende til at komme ud til deres parkerede bil for så at opdage, at den har fået en skramme eller en bule.
  Desværre er det mere reglen end undtagelsen, at der ikke er efterladt en lap papir med navn og telefonummer på den, der har lavet skaden.
  Morten Jensen Schou, SFO-leder, Esbjerg: "Jeg synes, det er så tarveligt at køre ind i andres biler og så ikke efterlade noget."
  Dermed er det ejeren, der står tilbage med både frustrationen over skaden og regningen til mekanikeren.
  I en Gallup-undersøgelse som Gjensidige Forsikring har fået lavet, så har en tredjedel af de adspurgte i Syddanmark fået en parkeringsskade inden for de seneste tre år.
  I hele ni ud af ti tilfælde var der ikke efterladt en seddel eller andet. 
  Det skete også for Morten Jensen Schou fra Esbjerg, der netop nu har sin næsten nye bil på værksted, efter en anonym bilist kørte ind i den, mens den holdt parkeret foran boligen i Esbjerg.
  Nu er det ham og hans forsikringsselskab, der har trukket sorteper.
  - Jeg synes, det er så tarveligt at køre ind i andres biler og så ikke efterlade noget, siger Morten Jensen Schou.
  I de kommende dage skal bilen både have skiftet bagdør og en del af bagskærmen. Pris 33.000 kroner.
  Da ingen har taget ansvar for skaden på bilen, så skal Morten Jensen Schous selv betale en selvrisiko på 3.000 kroner, og hans forsikringsselskab resten.
  